Department of Voids / 50.000 kr.: Kunst.dk
Department of Voids på Den Frie. Foto: David Stjernholm
benandsebastians udstilling Department of Voids ("afdelingen for tomrum") på Den Frie er imponerende gennemført og fascinerende i detaljerigdom og betydningslag.
Det hele startede (efter sigende) med fundet af to gamle tomme transportkasser på Designmuseum Danmarks loft. Historien udspinder sig omkring disse specialformede kasser, der har været anvendt til varsom transport af skattede museumsgenstande, og hvis indre form giver associationerne til hvad de måtte have indeholdt. Værket har været vist i flere versioner og bliver konceptuelt tilpasset den lokale kontekst.
Udstillingen på Den Frie består af to x tolv specialsyede transportkasser, opsat som en spejling med en glasvæg imellem. På den ene side af glasset indeholder hver kasse et glasvolumen, der passer til dennes negative rum og således erstatter de fraværende genstande. Den side får du kun adgang til hvis du deltager i en af de planlagte omvisninger, som afholdes på de otte mest udbredte sprog i Danmark.
Beskueren udfordres intenst både af benandsebastians håndværksmæssige forførende og komplekse, gådefulde og tankevækkende spind. Med stor bevidsthed om (kunst)historien før og nu laver benandsebastian nye samtidige kulturværker i ordets egentlige betydning, med respekt for både hånd og ånd.
En tidligere udgave af værket Department of Voids har været vist på 21st Century Museum of Contemporary Art i Kanazawa Japan i 2017 og er nu en del af museets samling.
benandsebastian, Ben Clement og Sebastian de la Cour præmieres for udstillingen Department of Voids med 50.000 kr.